Venemaal Irkutski oblastis, lasteaias "Kelluke" kasvas kahe kuueaastase lapse omavahelisest tülist välja verine ja kompromissitu kaklus lastevanemate vahel, mida tuli laiali ajama terve miilitsaüksus. Lapsed tuli evakueerida.    Tüli algus oli mõneti naeruväärne. Lasteaiapoiss Saša Fedossov kiusas oma rühma tüdrukut Polina Nagljukki. Too hakkas nutma ning kaebas kiusaja peale vanaisale-vanaemale, öeldes, et poiss üritas teda  kägistada. Tüdruku vanaisa, kes töötab samas lasteaias, kutsus kiusaja kõrvale, rääkis karmil toonil ning viibutas näppu, kirjelda internetiväljaanne Life.ru tüli algust.    "Ta ei rääkinud niisama. Ta peksis mu last," teatas poisi ärritunud isa Aleksandr. "Mulle helistas lasteaiakasvataja Svetlana ja rääkis, et lasteaia kojamees peksis mu poega. Me ruttasime koos abikaasaga kohemaid kohale."    Kohale jõudes nägi poisi isa kojameest, kelle käe läbi ta poeg oli kannatada saanud.